ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2188/98

υποβολή: Astrid Thors (ELDR) προς την Επιτροπή

(7 Ιουλίου 1998)

Θέμα: Η φινλανδική γλώσσα στις μεγαλύτερες τάξεις του Ευρωπαïκού Σχολείου στο Λουξεμβούργο

Τα παιδιά των Φινλανδών κοινοτικών υπαλλήλων στο Λουξεμβούργο δεν έχουν τη δυνατότητα να διδαχθούν τα μαθήματα των μεγαλύτερων τάξεων του Ευρωπαϊκού Σχολείου στα φινλανδικά. Το γεγονός αυτό εμποδίζει σημαντικά τη φοίτηση, δεδομένου ότι οι συγκεκριμένοι μαθητές πρέπει να παρακολουθούν τα μαθήματα αυτού του επιπέδου σε άλλη γλώσσα από ότι τη μητρική τους. Οι Φινλανδοί μαθητές είναι οι μοναδικοί που βρίσκονται εκτεθειμένοι σε αυτή την καθόλου ευνοϊκή κατάσταση.

Ποιά μέτρα προτίθεται να λάβει η Επιτροπή για να αντιμετωπίσει αυτό το πρόβλημα;

Απάντηση του κ. Liikanen εξ ονόματος της Επιτροπής

(22 Ιουλίου 1998)

Το ανώτερο συμβούλιο των ευρωπαϊκών σχολείων, διακυβερνητικός οργανισμός αποτελούμενος από τον ή τους υπουργούς κάθε κράτους μέλους αρμόδιο για την Εθνική Παιδεία ή/και τις Πολιτιστικές σχέσεις με το εξωτερικό, και έναν εκπρόσωπο της Επιτροπής, είναι το μόνο υπεύθυνο για τον καθορισμό του προσανατολισμού των σπουδών των εν λόγω σχολείων και τη θέσπιση της οργάνωσής τους.

Η ίδρυση του φινλανδικού τμήματος του ευρωπαϊκού σχολείου Λουξεμβούργου αποφασίστηκε από το ανώτερο συμβούλιο επ' ευκαιρία της εισόδου της Φινλανδίας στην Κοινότητα και, όπως και κατά τις προηγούμενες διευρύνσεις, η δημιουργία του πραγματοποιήθηκε επί ορισμένα έτη, σε συνάρτηση με τη σταδιακή άφιξη μαθητών και την ανάγκη εξορθολογισμού των διαθέσιμων ανθρώπινων και δημοσιονομικών πόρων.

Το νηπιαγωγείο και το δημοτικό αυτού του τμήματος, που άνοιξαν τον Σεπτέμβριο 1995, αναπτύσσονται κανονικά και δέχονται επί του παρόντος 69 φινλανδούς μαθητές. Ο δευτεροβάθμιος κύκλος θα δημιουργηθεί κλιμακωτά κατά τα προσεχή έτη, όταν ο αριθμός των μαθητών του επιπέδου αυτού δικαιολογήσει νέες τάξεις και την απόσπαση καθηγητών.

Ο περιορισμένος αριθμός μαθητών που φοιτούν επί του παρόντος στον δευτεροβάθμιο κύκλο του σχολείου (11 συνολικά) δεν έχει ακόμη καταστήσει δυνατή τη δημιουργία των τάξεων που αντιστοιχούν στα επτά έτη αυτού του κύκλου. Οι εν λόγω μαθητές έχουν εγγραφεί στο αγγλικό τμήμα και παρακολουθούν τα μαθήματα φινλανδικής μητρικής γλώσσας (γλώσσα Ι), καθώς τα αγγλικά θεωρούνται γλώσσα ΙΙ.

Όσον αφορά τον φόβο που εξέφρασε το Αξιότιμο Μέλος του Κοινοβουλίου σχετικά με τις δυσκολίες των μαθητών που πρέπει να παρακολουθούν τις σπουδές τους σε γλώσσα άλλη από τη μητρική τους, πρέπει να τονιστεί ότι οι 11 νεαροί Φινλανδοί που αντιμετωπίζουν αυτήν την κατάσταση στο σχολείο του Λουξεμβούργου και μόλις τελείωσαν το σχολικό έτος, παρακολούθησαν το πρόγραμμά τους με επιτυχία, χωρίς κανενας τους να παρουσιάσει ανεπάρκειες.
ΓΡΑΠΤΗ ΕΡΩΤΗΣΗ E-1702/98

υποβολή: Carlos Robles Piquer (PPE) προς την Επιτροπή

(29 Μαΐου 1998)

Θέμα: Ευρωπαïκές Εβδομάδες Επιχειρήσεων

Στο πλαίσιο της πρότασης Απόφασης του Συμβουλίου, που αφορά το τρίτο πολυετές πρόγραμμα υπέρ των μικρομεσαίων επιχειρήσεων της Ευρωπαϊκής Ένωσης, αποδίδεται ιδιαίτερη προσοχή στην οργάνωση των Ευρωπαϊκών Εβδομάδων Επιχειρήσεων.

Πρωτοβουλίες τέτοιου είδους στηρίζουν αναμφισβήτητα τις ΜΜΕ όσον αφορά τον εξευρωπαϊσμό και την διεθνοποίηση των στρατηγικών τους, κυρίως μέσω της βελτίωσης των υπηρεσιών πληροφόρησης.

Μπορεί η Ευρωπαϊκή Επιτροπή να αναφέρει τα αποτελέσματα των Ευρωπαϊκών Εβδομάδων Επιχειρήσεων, τα μέσα που είναι δυνατόν να τεθούν στη διάθεση των διοργανωτών προκειμένου να υποστηριχθεί και να ενθαρρυνθεί η ανάπτυξή τους, και αν υπάρχει ένα συγκεκριμένο πλαίσιο που να στεγάζει τις εν λόγω επιχειρηματικές δραστηριότητες;

Απάντηση του κ. Παπουτσή εξ ονόματος της Επιτροπής

(15 Ιουλίου 1998)

Μέχρι σήμερα πραγματοποιήθηκαν δύο εκδηλώσεις της "ευρωπαϊκής εβδομάδας των επιχειρήσεων": η πρώτη το Μάρτιο του 1992, η οποία αφορούσε τα κοινοτικά χρηματοδοτικά μέσα υπέρ των μικρομεσαίων επιχειρήσεων (ΜΜΕ) στην προοπτική της ενιαίας αγοράς του 1993, και η δεύτερη τον Οκτώβριο του 1993 με θέμα "Η μικρομεσαία σας επιχείρηση, κινητήριος δύναμη της εσωτερικής αγοράς".

Και τις δύο φορές πραγματοποιήθηκαν 2500 επιμέρους εκδηλώσεις (συνεντεύξεις τύπου, βιντεοδιασκέψεις, στρογγυλές τράπεζες, επιμορφωτικά σεμινάρια, εμπορικές εκθέσεις, ημερίδες για την ενημέρωση του κοινού) σε 400 και 600 αντιστοίχως πόλεις της Ευρώπης. Διοργανώθηκαν από τα μέλη των δικτύων πληροφόρησης(Euro info centres) και συνεργασίας(Business Cooperation Network BC-NET) και από τα γραφεία προσέγγισης επιχειρήσεων (BRE) που δημιούργησε η Επιτροπή.

Οι δύο αυτές "εβδομάδες" έφεραν σε επαφή και ενημέρωσαν άμεσα περίπου 60 000 επιχειρηματίες, έτυχαν δε ευρείας προβολής από τα μέσα μαζικής επικοινωνίας. Ακόμη, είχαν σημαντικές αλυσιδωτές επιπτώσεις τόσο στο επίπεδο της δυναμικής των δικτύων της Επιτροπής όσο και στο επίπεδο της εμπλοκής των εθνικών, περιφερειακών και τοπικών αρχών που περιβάλλουν τον κόσμο της επιχείρησης. Οι πλήρεις απολογισμοί των δύο αυτών γεγονότων διαβιβάζονται απευθείας στον αξιότιμο βουλευτή καθώς και στη Γενική Γραμματεία του Κοινοβουλίου.

Στη συνέχεια, τα Euro info centres διεξήγαγαν εκστρατείες προβολής με σκοπό την ενημέρωση των επιχειρήσεων και ιδίως των ΜΜΕ γύρω από τα θέματα της τυποποίησης και της πιστοποίησης, του ευρώ, της κοινωνίας των πληροφοριών και της υγείας, της ασφάλειας και της υγιεινής στο χώρο εργασίας.

Η Επιτροπή εξετάζει σήμερα τη δυνατότητα διοργάνωσης εκδηλώσεων για τους επιχειρηματίες, οι οποίες να αφορούν τις προκλήσεις της τρίτης χιλιετίας (τη μετάβαση στο 2000). Οι εν λόγω εκδηλώσεις, με θέματα που θα συγκεντρώνουν το γενικό ενδιαφέρον, θα βασιστούν ενδεχομένως στα επιτυχημένα πειράματα του παρελθόντος και θα συνδέσουν όλους τους τοπικούς εταίρους οι οποίοι εμπλέκονται στην ανάπτυξη επιχειρήσεων και στη δημιουργία θέσεων απασχόλησης.
ΓΡΑΠΤΗ ΕΡΩΤΗΣΗ P-0734/98

υποβολή: Paul Lannoye (V) προς την Επιτροπή

(2 Μαρτίου 1998)

Θέμα: Απαγόρευση της επισήμανσης "βιολογική καλλιέργεια" στα διοικητικά διαμερίσματα του Aude και των Ανατολικών Πυρηναίων (Γαλλία)

Η Γαλλία, από το 1994 σε σειρά ρυθμίσεων που έλαβε στη Γαλλία το Υπουργείο Γεωργίας καθώς και ορισμένοι δήμοι υποχρεώνουν όλους τους αμπελουργούς των διαμερισμάτων του Aude και των Ανατολικών Πυρηναίων να χρησιμοποιούν προληπτικά σε όλους τους αμπελώνες συνθετικά χημικά εντομοκτόνα κατά της ασθένειας Flavescence Dorée. Η υποχρέωση αυτή αφορά επίσης τους αμπελουργούς που ακολουθούν τον βιολογικό τρόπο παραγωγής.

Δεδομένου ότι δεν παρατηρήθηκε καθόλου η ασθένεια της Flavescence Dorée στους αμπελώνες τους, ορισμένοι αμπελουργοί βιολογικών καλλιεργειών αρνήθηκαν να χρησιμοποιήσουν προληπτικά τα εν λόγω φάρμακα.

Κατόπιν της εν λόγω αρνήσεως το D.G.A.L. (Υπουργείο Γεωργίας) αποφάσισε να απαγορεύσει στον οργανισμό ελέγχου "Ecosert" να επισημάνει τα κρασιά των αμπελουργών αυτών ως "βιολογικής καλλιέργειας" έστω και αν οι αμπελώνες αυτοί, σύμφωνα με τους ελέγχους που πραγματοποιεί ο "Ecosert", τηρούν πλήρως τους όρους του κανονισμού ΕΟΚ αριθ. 2092/91 (1) σχετικά με τους τρόπους βιολογικής παραγωγής. Οι αμπελουργοί αυτοί αναγκάστηκαν να μην αναφέρουν πλέον καθόλου τον τρόπο βιολογικής παραγωγής.

Αυτή η αφαίρεση του σήματος "βιολογική παραγωγή" φαίνεται ότι αντιβαίνει πλήρως στις ρυθμίσεις των άρθρων 9, παράγραφος 2 και 12 του κανονισμού ΕΟΚ 2092/91.

Ποιά μέτρα θεωρεί η Επιτροπή ότι πρέπει να ληφθούν αμέσως ούτως ώστε να μπορέσουν οι αμπελουργοί να επανακτήσουν το σήμα επισήμανσης "βιολογική καλλιέργεια";

Απάντηση του κ.Fischler εξ ονόματος της Επιτροπής

(8 Απριλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,

(1) ΕΕ L 198 της 22.7.1991, σελ. 1
ΓΡΑΠΤΗ ΕΡΩΤΗΣΗ P-2361/98

υποβολή: Angela Billingham (PSE) προς την Επιτροπή

(15 Ιουλίου 1998)

Θέμα: Κανονισμός της UEFA σχετικά με την κοινή ιδιοκτησία

Γνωρίζει η Επιτροπή ότι μονοπωλιακοί αθλητικοί οργανισμοί επιβάλλουν κανόνες, χωρίς άλλη εξήγηση ή εκ των προτέρων διαβούλευση με τους ενδιαφερομένους, που επηρεάζουν τον αθλητισμό σε όλη την Ευρώπη; Το τελευταίο παράδειγμα αποτελεί ο νέος κανονισμός της UEFA, που θεσπίστηκε με αναδρομική ισχύ και χωρίς διαβούλευση, να απαγορεύεται σε ποδοσφαιρικά σωματεία υπό κοινή ιδιοκτησία να συμμετέχουν στην ίδια κατηγορία ευρωπαϊκού πρωταθλήματος.

Χωρίς αμφιβολία, η Επιτροπή θα συμφωνεί ότι είναι απαράδεκτο για αθλητικούς οργανισμούς, ασκώντας μονοπωλιακή εξουσία, να παραβλέπουν τις αρχές της διαφάνειας και της διαβούλευσης κατά τη λήψη αποφάσεων οι οποίες επηρεάζουν την οικονομική ανάπτυξη του αθλητισμού στην Ευρώπη;

Απάντηση του κ. Van Miert εξ ονόματος της Επιτροπής

(3 Σεπτεμβρίου 1998)

Η Επιτροπή γνωρίζει ότι η Ένωση Ευρωπαϊκών Ποδοσφαιρικών Συλλόγων (UEFA) θέσπισε πρόσφατα κανονισμούς για το θέμα της συμμετοχής σε ευρωπαϊκές διοργανώσεις ομάδων που ανήκουν στον ίδιο ιδιοκτήτη.

Εκ πρώτης όψεως, οι κανονισμοί αυτοί φαίνεται να έχουν αθλητικό χαρακτήρα και να αποσκοπούν στη διαφύλαξη της αβεβαιότητας του αποτελέσματος. Πρόκειται για έναν στόχο τον οποίο το Δικαστήριο έχει χαρακτηρίσει θεμιτό, στην απόφασή του της 15ης Δεκεμβρίου 1995 επί της υπόθεσης Bosman(1). Είναι προφανές ότι, εάν δύο ομάδες οι οποίες ανήκουν στον ίδιο ιδιοκτήτη μπορούν να συμμετάσχουν στην ίδια διοργάνωση, είτε εθνική είτε διεθνή, ενδέχεται να ανακύψουν αμφιβολίες γύρω από το κατά πόσον η έκβαση των αγώνων δεν έχει όντως αποφασισθεί εκ των προτέρων.

Παρόλα αυτά, είναι αναγκαίο να ελεγχθεί κατά πόσον οι συγκεκριμένοι κανονισμοί της UEFA περιορίζονται στο απολύτως αναγκαίο για την επίτευξη του στόχου της διασφάλισης της αβεβαιότητας του αποτελέσματος ή υπάρχουν άλλοι, λιγότερο περιοριστικοί, τρόποι για την επίτευξη του ίδιου στόχου. Αν οι υπόψη κανονισμοί δεν είναι υπερβολικά περιοριστικοί σε σχέση με τον επιδιωκόμενο αθλητικό στόχο, γίνεται δεκτό ότι δεν εμπίπτουν στις περί ανταγωνισμού διατάξεις της συνθήκης ΕΚ.

Προς το παρόν, η Επιτροπή δεν διαθέτει το σύνολο των πληροφοριακών στοιχείων που είναι απαραίτητα προκειμένου να αποφανθεί κατά πόσον οι υπόψη κανονισμοί συμβιβάζονται με τα άρθρα 85 και 86 της συνθήκης ΕΚ. Το εάν η UEFA έχει ή όχι συμβουλευθεί εν προκειμένω άλλους φορείς δεν έχει σημασία για την εξαγωγή συμπεράσματος σχετικά με το ανωτέρω θέμα.

(1) Υπόθεση C-415/93 (1995) Συλλογή Νομολογίας Ι-4921, παράγραφος 106.
ΓΡΑΠΤΗ ΕΡΩΤΗΣΗ E-1439/98

υποβολή: José García-Margallo y Marfil (PPE) προς την Επιτροπή

(11 Μαΐου 1998)

Θέμα: Ευρώ 1999

Η σημερινή Γαλλική Κυβέρνηση έχει εξαγγείλει την πρόθεσή της να μειώσει το χρόνο εργασίας σε 35 ώρες την εβδομάδα. Ποιός θα ήταν κατά την Επιτροπή ο αντίκτυπος που θα είχε στην ευρωπαϊκή βιομηχανία η γενική εφαρμογή ενός τέτοιου μέτρου σε όλα τα κράτη μέλη της Ένωσης;

Απάντηση του κ. de Silguy εξ ονόματος της Επιτροπής

(24 Ιουνίου 1998)

Το Πράσινο Βιβλίο "Σύμπραξη για μια νέα οργάνωση της εργασίας"(1) αφορά τη βελτίωση της ανταγωνιστικότητας και της απασχόλησης μέσω καλύτερης οργάνωσης της εργασίας στον τόπο εργασίας. Στο πλαίσιο αυτό θα εξετασθούν οι αλλαγές του χρόνου εργασίας.

Στις Κατευθυντήριες γραμμές για την απασχόληση για το 1998(2), οι κοινωνικοί εταίροι καλούνται να διαπραγματευθούν "στα κατάλληλα επίπεδα, ιδίως σε τομεακό επίπεδο και στο επίπεδο των επιχειρήσεων, συμφωνίες που θα αποσκοπούν στον εκσυγχρονισμό της οργάνωσης της εργασίας, συμπεριλαμβανομένων των ευέλικτων εργασιακών προτύπων, προκειμένου να καταστούν οι επιχειρήσεις παραγωγικές και ανταγωνιστικές και να επιτευχθεί η αναγκαία ισορροπία μεταξύ ευελιξίας και ασφάλειας. Οι συμφωνίες αυτές μπορούν να αφορούν, π.χ., τον υπολογισμό του χρόνου εργασίας σε ετήσια βάση, τη μείωση του χρόνου εργασίας, τη μείωση των υπερωριών, την ανάπτυξη της εργασίας με μερική απασχόληση, τη δια βίου κατάρτιση και τις διακοπές της σταδιοδρομίας".

Το θέμα του χρόνου εργασίας αναπτύσσεται στην ανακοίνωση της Επιτροπής για την "Ανάπτυξη και απασχόληση στο πλαίσιο σταθερότητας της ΟΝΕ(3)". Στην ανακοίνωση αυτή γίνεται σημαντική διάκριση μεταξύ των υποχρεωτικών και των εθελοντικών μειώσεων του χρόνου εργασίας. Ενώ οι πρώτες δημιουργούν διάφορα προβλήματα, οι δεύτερες παρέχουν τη δυνατότητα αύξησης της απασχόλησης.

Επομένως, ορισμένα μέτρα μείωσης του χρόνου εργασίας στο μικροοικονομικό επίπεδο, όταν αποτελούν αντικείμενο διαπραγμάτευσης από τους κοινωνικούς εταίρους, μπορούν να παίξουν θετικό ρόλο για την απασχόληση υπό την προϋπόθεση ότι πληρούνται ορισμένοι όροι.

(1) COM(97)128.

(2) ΕΕ C 30 της 28.1.1998.

(3) COM(98)103.
ΓΡΑΠΤΗ ΕΡΩΤΗΣΗ E-2168/98

υποβολή: Astrid Thors (ELDR) προς την Επιτροπή

(13 Ιουλίου 1998)

Θέμα: Διαφάνεια και πρόσβαση σε έγγραφα

Το ψήφισμα του Κοινοβουλίου σχετικά με το νομοθετικό πρόγραμμα για το 1999 ζητεί να ληφθούν τα απαραίτητα μέτρα πριν τη θέση σε ισχύ της Συνθήκης του Άμστερνταμ σε ό,τι αφορά τους κανόνες για τη διαφάνεια και την πρόσβαση σε έγγραφα. Όπως ανακοινώθηκε στο Σώμα και στις επιτροπές, μια διοργανική ομάδα εργασίας ασχολείται με το συγκεκριμένο θέμα.

Έχει καταλήξει η ομάδα εργασίας σε κάποιο συμπέρασμα σε ό,τι αφορά την οργάνωση της καταχώρησης των κειμένων των διαφόρων οργάνων, ιδιαίτερα δε της Επιτροπής; Πώς προτίθεται η Επιτροπή να διαχωρίσει τις νομοθετικές από τις εκτελεστικές δραστηριότητες;

Απάντηση του κ. Santer εξ ονόματος της Επιτροπής

(31 Ιουλίου 1998)

Η ομάδα εργασίας που αναφέρει το Αξιότιμο Μέλος του Κοινοβουλίου συστάθηκε στα πλαίσια της προετοιμασίας της εφαρμογής του νέου άρθρου 255 που εισήχθη από τη συνθήκη του Άμεστερνταμ.

Η εν λόγω ομάδα εργασίας, αποτελούμενη από υπαλλήλους της Επιτροπής, του Κοινοβουλίου και του Συμβουλίου, έχει ως καθήκον να εξετάσει τα διάφορα θέματα που τίθενται ενόψει της υποβολής εκ μέρους της Επιτροπής της νομοθετικής πρότασης που προβλέπεται στο άρθρο 255. Η εντελώς άτυπη αυτή ομάδα εργασίας, το έργο της οποίας ουδόλως δεσμεύει τα τρία όργανα, δεν έχει ασχοληθεί επισταμένα με τα δύο θέματα που θέτει το Αξιότιμο Μέλος του Κοινοβουλίου και δεν είναι σε θέση να προσδιορίσει στο στάδιο αυτό κατευθυντήριες γραμμές.
ΓΡΑΠΤΗ ΕΡΩΤΗΣΗ E-1504/98

υποβολή: Daniel Varela Suanzes-Carpegna (PPE) προς την Επιτροπή

(13 Μαΐου 1998)

Θέμα: Κοινωνία των Πληροφοριών και Οικονομική και Κοινωνική Συνοχή

Κατά την παρέμβασή της ενώπιον της Επιτροπής Περιφερειακής Πολιτικής του Ευρωπαϊκού Κοινοβουλίου στις 23.01.1997, στο πλαίσιο της παρουσίασης της ανακοίνωσης της Επιτροπής "Συνοχή και Κοινωνία των Πληροφοριών" (COM(97)7 τελικό της 22.01.1997), η Επίτροπος κ. W. Mathies ανέφερε ότι η κοινοτική πολιτική έρευνας και ανάπτυξης πρέπει επίσης να συμβάλει στη διευκόλυνση της μετάβασης στην κοινωνία των πληροφοριών.

Θα μπορούσε η Επιτροπή να μας ενημερώσει για το σύνολο των σχεδίων των αναφερομένων στην κοινωνία των πληροφοριών που έχει έως τώρα συχρηματοδοτήσει στο πλαίσιο του IV προγράμματος πλαισίου Ε& Α και εκείνων που θα συγχρηματοδοτηθούν στην προσεχή και τελευταία φάση του προγράμματος, καθώς και για τις σχετικές προβλέψεις ενόψει του V προγράμματος, αναφέροντας τις περιφέρειες που επελέγησαν, το συνολικό κόστος εκτέλεσης και το ύψος της κοινοτικής συγχρηματοδότησης;

Απάντηση του κ. Bangemann εξ ονόματος της Επιτροπής

(27 Ιουλίου 1998)

Πολυάριθμα έργα συγχρηματοδοτούμενα από την Επιτροπή δυνάμει του 4ου προγράμματος - Πλαισίου έρευνας(1), συμβάλλουν, εν όλω ή εν μέρει, στην ανάπτυξη της κοινωνίας της πληροφορίας.

Η Επιτροπή κατήρτισε μη εξαντλητικό κατάλογο των εν λόγω έργων, τον οποίο διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου, και αυτό λόγω της έκτασης της απάντησης, η οποία περιλαμβάνει πολυάριθμους πίνακες.

Όσον αφορά το 5ο Πρόγραμμα - Πλαίσιο(2), δεν είναι δυνατή η κατάρτιση τέτοιου καταλόγου, δεδομένου ότι αυτό δεν έχει ακόμη θεσπιστεί.

(1) ΕΕ L 117 της 8.5.1990.

(2) Έγγραφο COM(97)47 τελικό.
ΓΡΑΠΤΗ ΕΡΩΤΗΣΗ αρ θ. 1635/98 του Amedeo AMADEO προς την Επ τροπή. Κινητές και ασύρματες επικοινωνίες



Επίσημη Εφημερίδα αριθ. C 050 της 22/02/1999 σ. 0059



ΓΡΑΠΤΗ ΕΡΩΤΗΣΗ E-1635/98 υποβολή: Amedeo Amadeo (NI) προς την Επιτροπή (29 Μαΐου 1998) Θέμα: Κινητές και ασύρματες επικοινωνίες Σε σχέση με την "α) Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών για την περαιτέρω ανάπτυξη των κινητών και ασυρμάτων επικοινωνιών στην Ευρώπη - προκλήσεις και επιλογές για την Ευρωπαϊκή Ένωση" (έγγρ. COM(97)217 τελ.) και β) "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών: στρατηγική για κατευθύνσεις της πολιτικής όσον αφορά την περαιτέρω ανάπτυξη των κινητών και ασυρμάτων επικοινωνιών (UMTS) - τα αποτελέσματα της δημόσιας ακρόασης και τις προτάσεις για τη δημιουργία ευνοϊκού κλίματος" (έγγρ. COM(97)217 τελ. και έγγρ. COM(97)513 τελ.). Σε σχέση με το φάσμα συχνοτήτων: ζητείται από την Ευρωπαϊκή Επιτροπή να εγγυηθεί ότι το εν λόγω φάσμα θα είναι επαρκές κατά τη φάση μετάβασης από το GSM και τα συστήματα της δεύτερης γενιάς (DCS-1800 και PCS-1900).
ΓΡΑΠΤΗ ΕΡΩΤΗΣΗ E-1927/98

υποβολή: Roberta Angelilli (NI) προς την Επιτροπή

(18 Ιουνίου 1998)

Θέμα: Η υπόθεση Morabito στην Ιταλία

Στις 5 Οκτωβρίου 1995, ο Domenico Morabito, ηλικίας 40 ετών, σκοτώθηκε ενώ βρισκόταν μέσα σε όχημα των Καραμπινιέρων, στο οποίο είχε οδηγηθεί λίγα λεπτά νωρίτερα. Μετά από σχεδόν τρία χρόνια δεν κατέστη δυνατόν να εντοπισθούν οι δολοφόνοι και να δοθεί κάποια αποζημίωση στη χήρα του και στα ανήλικα παιδιά του. Κατά το ίδιο χρονικό διάστημα, ο πατέρας του θύματος, Giuseppe Morabito, δικάστηκε τρείς φορές για τις ίδιες κατηγορίες που του έχουν απαγγελθεί, παρά το γεγονός ότι οι καταγγελίες αυτές βασίζονται σε καταθέσεις μετανοησάντων, οι οποίες έχουν διαψευσθεί από τις έρευνες των Καραμπινιέρων.

Βάσει των ανωτέρω, θα μπορούσε η Επιτροπή να μας καταστήσει γνωστό:

1. Εάν κρίνει ότι η υπόθεση Morabito θα μπορούσε να έρχεται σε αντίφαση με την Ευρωπαϊκή Σύμβαση των Δικαιωμάτων του Ανθρώπου;

2. Εάν κρίνει ότι θα έπρεπε να ενημερωθεί το Δικαστήριο Ανθρωπίνων Δικαιωμάτων;

3. Σε ποιές και πόσες περιπτώσεις καταδικάστηκε η Ιταλία από το εν λόγω δικαστήριο;

4. Δεν θα έπρεπε να υποστεί συνέπειες η Ιταλία για αυτές τις καταδίκες της από το Δικαστήριο Ανθρωπίνων Δικαιωμάτων;

5. Δεν θα έπρεπε να υπάρξει μια γενική κρίση για αυτήν την υπόθεση;

Απάντηση του κ. van den Broek εξ ονόματος της Επιτροπής

(10 Ιουλίου 1998)

1. Η Επιτροπή δεν είναι αρμόδια να εξετάσει τις καταγγελίες σχετικά με ενδεχόμενη παραβίαση από κράτος μέλος της ευρωπαϊκής σύμβασης για την προάσπιση των δικαιωμάτων του ανθρώπου, εφόσον η εν λόγω σύμβαση ή οι ενέργειες των εθνικών αρχών αφορούν τομέα που δεν υπάγεται στο πεδίο εφαρμογής του κοινοτικού δικαίου.

2. Δεν είναι αρμοδιότητα της Επιτροπής να αναφέρει στο Ευρωπαϊκό Δικαστήριο για τα δικαιώματα του ανθρώπου ενδεχόμενες παραβιάσεις της ευρωπαϊκής σύμβασης για τα δικαιώματα του ανθρώπου.

3. Οι πληροφορίες σχετικά με τις περιπτώσεις για τις οποίες είχε καταδικαστεί η Ιταλία από το Ευρωπαϊκό Δικαστήριο για τα δικαιώματα του ανθρώπου πρέπει να ζητηθούν από τη χώρα αυτή.

4. Η Επιτροπή δίνει μεγάλη σημασία στο σεβασμό των δικαιωμάτων του ανθρώπου σε όλο τον κόσμο. Ωστόσο, οι συνθήκες δεν έχουν δώσει στην Ένωση την γενική αρμοδιότητα να εξασφαλίζει το σεβασμό των θεμελιωδών δικαιωμάτων. Σχετικά με το θέμα αυτό είναι αρμόδια μόνο στον τομέα εφαρμογής του κοινοτικού δικαίου, το οποίο στηρίζεται στο σεβασμό των θεμελιωδών δικαιωμάτων. Θεωρεί, συνεπώς, ότι θα υπερέβαινε τις αρμοδιότητές της θίγοντας με τις ιταλικές αρχές τις καταδικαστικές αποφάσεις του Δικαστηρίου για την Ιταλία.

5. Η Επιτροπή, λυπούμενη για τα γεγονότα που αναφέρει το Αξιότιμο Μέλος του Κοινοβουλίου, δεν είναι σε θέση να εκφέρει γενική κρίση στο θέμα που εκθέτει το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1670/98

υποβολή: Cristiana Muscardini (NI) προς την Επιτροπή

(29 Μαΐου 1998)

Θέμα: LIFE και προθεσμίες υλοποίησης σχεδίων

Στον τοπικό τύπο της Μάντοβα δημοσιεύθηκαν πρόσφατα άρθρα που αφορούν καθυστερήσεις στην πειραματική εφαρμογή ενός σχεδίου με την επωνυμία "Ecovia", συγχρηματοδοτούμενου από το χρηματοδοτικό μέσο "LIFE" που προορίζεται για το περιβάλλον. Τα άρθρα πολεμικής μιλούν για αποτυχημένο σχέδιο και αναρωτούνται αν "η Ευρωπαϊκή Κοινότητα θα κατανοήσει τη διασπάθιση αυτή".

Ερωτάται η Επιτροπή:

1. Είναι αλήθεια ότι το LIFE χρηματοδότησε σχέδιο για το δήμο της Μάντοβα, που ανήκει στην εκλογική περιφέρεια στην οποία έχω εκλεγεί;

2. Σε καταφατική περίπτωση, για ποιο σχέδιο πρόκειται και ποιο είναι το ύψος της χρηματοδότησης;

3. Υπάρχει προθεσμία για την υλοποίηση του σχεδίου, από την τήρηση της οποίας εξαρτάται η χρηματοδότηση;

4. Πόσες νέες θέσεις εργασίας προβλέπεται να δημιουργηθούν στο πλαίσιο της υλοποίησης του σχεδίου;

5. Ποια τύχη επιφυλάσσεται στη χρηματοδότηση, στην περίπτωση που το σχέδιο δεν υλοποιηθεί πλήρως;

Απάντηση της κας Bjerregaard εξ ονόματος της Επιτροπής

(8 Ιουλίου 1998)

1. Με την απόφαση της 24ης Νοεμβρίου 1995, η Επιτροπή χορήγησε χρηματοδοτική ενίσχυση LIFE στην δράση Ecovia, υπό μορφήν έργου σχετικού με αστικό κοινωνικό μοντέλο για την ολοκλήρωση της πόλεως της Μάντοβα με την περιβάλλουσα αγροτική ζώνη, με περιβαλλοντικούς στόχους και ειδικότερα με στόχο τη μείωση της οδικής κυκλοφορίας.

2. Η χρηματοδοτική ενίσχυση της Κοινότητας καθορίστηκε, κατά μέγιστο όριο, σε 440.000 ECU.

3. Η τελευταία προθεσμία που δόθηκε στον αποδέκτη, για την πραγμάτωση του έργου, ήταν η 30 Νοεμβρίου 1998, ενώ η Επιτροπή διατηρεί το δικαίωμα να μεταθέσει εκ των υστέρων την ημερομηνία αυτή, αιτήσει του αποδέκτη.

4. Στο πλαίσιο των δράσεων LIFE δεν προβλέπονται δεσμεύσεις για τη δημιουργία νέων θέσεων εργασίας.

5. Σε περίπτωση μη ολοκλήρωσης του έργου, η Επιτροπή έχει το δικαίωμα να ακυρώσει την συνεισφορά της και να προβεί στην ανάκτηση των καταβληθέντων ποσών.
ΓΡΑΠΤΗ ΕΡΩΤΗΣΗ E-1741/98

υποβολή: Mary Banotti (PPE) προς την Επιτροπή

(5 Ιουνίου 1998)

Θέμα: Οδηγία 91/439/ΕΟΚ σχετικά με την άδεια οδήγησης

Η οδηγία 91/439/ΕΟΚ(1) για την άδεια οδήγησης καθορίζει ότι κατά την έκδοση ή ανανέωση μιας άδειας οδήγησης πρέπει να λαμβάνεται υπόψη η επιληπτική κατάσταση ενός ατόμου. Η οδηγία αναφέρει ενδεικτικά ότι δεν θα πρέπει να έχει παρουσιασθεί κρίση επιληψίας κατά τα τελευταία δύο χρόνια.

Θα μπορούσε η Επιτροπή να εξηγήσει γιατί χρησιμοποιείται η περίοδος των δύο ετών;

Γνωρίζει η Επιτροπή ότι στο ΗΒ καθορίζεται περίοδος μόνον ενός έτους για την έκδοση ή ανανέωση άδειας οδήγησης;

Εάν ναι, γνωρίζει η Επιτροπή τις εξελίξεις στην ιατρική επιστήμη οι οποίες αφήνουν περιθώρια για περίοδο δώδεκα μηνών όπως περιλαμβάνει η νομοθεσία στο ΗΒ;

Η περίοδος των δύο ετών στην οδηγία φαίνεται να αποτελεί σύσταση μόνον. Αυτό δεν θα μπορούσε να αλλάξει σύμφωνα με τις κατευθύνσεις που χρησιμοποιούνται στο ΗΒ;

Απάντηση του κ. Kinnock εξ ονόματος της Επιτροπής

(15 Ιουλίου 1998)

Οι διατάξεις οι σχετικές με την έκδοση και ανανέωση των αδειών οδηγήσεως για τα άτομα που πάσχουν από επιληψία καθορίζονται στο παράρτημα III σημείο 12 της οδηγίας του Συμβουλίου 91/439/ΕΟΚ περί αδειών οδηγήσεως(2).

Το σημείο 12.2 ορίζει ότι άδειες της ομάδας 2 (φορτηγά και λεωφορεία) "δεν πρέπει να χορηγούνται ούτε να ανανεώνονται στους υποψηφίους ή τους οδηγούς που προσβάλλονται από, ή που ενδέχεται να έχουν κρίσεις επιληψίας ή άλλες βίαιες διαταραχές της συνειδησιακής κατάστασης". Ωστόσο, είναι δυνατή η έκδοση αδειών της ομάδας 1 (μοτοσυκλέτες και αυτοκίνητα) υπό ορισμένους όρους, ένας εκ των οποίων είναι η πορεία της επιληψίας (σημείο 12.1).

Για την σύνταξη της πρότασης αυτής, η Επιτροπή στηρίχθηκε στις συμβουλές ιατρικών εμπειρογνωμόνων. Δεδομένων των διαφόρων τύπων επιληψίας, οι ιατρικοί εμπειρογνώμονες που συζήτησαν τις εν λόγω διατάξεις στα τέλη της δεκαετίας του '80, θεώρησαν ότι δεν είναι δυνατόν να καθοριστεί ακριβής περίοδος απηλλαγμένη επιληπτικών κρίσεων. Κατά συνέπειαν, η οδηγία είναι ενδεικτικού χαρακτήρα: "εφόσον δεν υπήρξε επιληπτική κρίση την τελευταία διετία, λόγου χάριν".

Στις 23 Μαρτίου 1998, η επιτροπή για τις άδειες οδηγήσεως, η οποία συνεστήθη δυνάμει της οδηγίας 97/26/ΕΚ της 2 Μαρτίου 1997(3), (τροποποιημένη οδηγία 91/439/ΕΟΚ) συζήτησε το ίδιο ζήτημα, προκειμένου να καταβληθεί προσπάθεια ενιαίου προσδιορισμού της απηλλαγμένης κρίσεων περιόδου. Μολονότι η απηλλαγμένη κρίσεων περίοδος που θέσπισαν τα κράτη μέλη κυμαίνεται γενικά μεταξύ έξι μηνών και δύο ετών, σε ορισμένους τύπους επιληψίας φθάνει τα πέντε έτη.

Ως εκ τούτου, είναι προφανές ότι εξακολουθούν να ισχύουν οι λόγοι για τον μη καθορισμό συγκεκριμένης περιόδου.

(1) ΕΕ L 237 της 24.8.1991, σελ. 1.

(2) ΕΕ L 237 της 24.8.1991.

(3) ΕΕ L 150 της 7.6.1997.